રાજકુમારની જેમ તાજપોશી થાય એમ સેવ-મમરાની તાજપોશી એને વઘારીએ ત્યારે થાય! ગરમાગરમ વઘારેલા સેવ-મમરાની સુગંધ જ અદભુત હોય! તાવ કે શરદી હોય અને કોઈ પણ પકવાન મોઢે લાગતાં ન હોય ત્યારે આ વઘારેલા સેવ-મમરા (સહેજ મરીનો ભૂકો છાંટીને) “બેસ્ટ” નાસ્તો. દર્દી એની સોડમ નાકમાં લેતાં જ અડધો સાજો થઈ જાય. આ વઘારેલા સેવમમરા અન્ય વાનગીઓને પણ મોંઘેરી બનાવે હો! ઘરે જન્માષ્ટમી પર ચેવડો, ચવાણુ બને એમા સેવ-મમરા સાથ આપે. ફટાફટ ભેળમાં સેવ-મમરા અવિભાજ્ય અંગ.